Na postavljeno pitanje, u vezi pojašnjenja sedme tačke, u dijelu pod nazivom **6.SADRŽAJ KONKURSNOG RADA,** na strani 6 konkursnog zadatka, koja u cjelosti glasi - „Analiza opravdanosti korišćenja alternativnih izvora energije;“, dajemo sledeći odgovor:

S obzirom da je u pitanju „**UREĐENJE JAVNE ZELENE POVRŠINE - PARK SA PRATEĆOM INFRASTRUKTUROM U BARU“** i da se ne očekuje planiranje većih potrošača električne energije, može se zaključiti da se ova potrošnja, u najvećem dijelu, odnosi na rasvjetu. S tim u vezi, potrebno je izvršiti analizu opravdanosti planiranja alternativnih izvora energije, pri čemu se prevashodno misli na solarnu energiju. Kako se radi o manjim potrošačima, potrebno je razmotriti upotrebu „foto – naponskih“ panela, koji bi proizvodili električnu energiju za potrebe ovog prostora, ili planirati rasvjetu sa integrisanim „foto – naponskim“ ćelijama. Analiza uključuje i sagledavanje ekonomske opravdanosti mogućih rješenja, analizu održavanja, servisiranja, estetsko uklapanje u prostor i sl. Izvršiti uporednu analizu primjene klasične rasvjete i energetski nezavisne, naročito u smislu ekonomske opravdanosti.

Kada su u pitanju solarni paneli, analizirati moguću poziciju, naročito u smislu kontinuiteta napajanja sunčevom energijom, veličinu površine koju je potrebno obezbjediti za ovu namjenu i sl.

Analizirati mogućnost primjene rasvjete sa integrisanim „foto – naponskim“ ćelijama, naročito u smislu kompatibilnosti sa namjenom prostora. Naime, konkursom je predviđeno ozelenjavanje, tako da treba sagledati uticaj zelenila, na dostupnost energije sunca.